ભારત દેશ પોતાનો આર્ટિફિશય ચાંદો બનાવે તો સૌથી મોટી અંધાધૂંધી કવિઓ તથા કરવા ચોથના ક્ષેત્રે મચી જશે. અત્યારે ફેસબૂક પર નાયગ્રા ધોધના પાણીના જથ્થા કરતાં પણ વિપૂલ પ્રમાણમાં વહેતી કવિતાઓના ધોધમાં મોટાભાગની અભિવ્યક્તિ આર્ટિફિશિયલ જ લાગતી હોય છે ત્યાં આર્ટિફિશિયલ ચાંદ પર તો કેવી કેવી કવિતાઓ રચાશે એ વિચારી જૂઓ. સાહિત્યની લાઇનમાં ‘હું તને એવોર્ડ આપું ને તું મને એવોર્ડ આપ’ સ્ટાઇલના જે કૌભાંડો ચાલે છે તે જોતાં કવિઓ આર્ટિફિશિયલ ચાંદો તો મેકઅપ કરીને પરાણે બ્યૂટીફૂલ લાગતી પ્રિયત્તમાના ચહેરા જેવો લાગતો હોવાની કવિતાઓ રચી એવોર્ડ લઇ આવે તેમ છે. ચાંદાના અપીરઅન્સ કે પછી બ્રાઇટનેસ કન્ટ્રોલ જેના હાથમાં હશે તેને કરવા ચોથ નિમિત્તે પતિઓ અને પત્નીઓ કઇ કઇ રીતે સાધી શકે છે તેની કલ્પના કરવા જેવી નથી. હવે તો સુપ્રીમ કોર્ટે પણ એડલ્ટરીને કાયદેસર કરી નાખી છે એટલે ડુંગરે ડુંગરે ડાયરા ધરાવતા પતિઓ ચાંદો બે-બે કલાકના ગેપમાં જુદી જુદી અગાશીએ દેખાય તેવાં સેટિંગ ગોઠવી અત્રતત્રસર્વત્ર કરવા ચોથના ઉપવાસના પારણા કરાવી શકે છે. તો કોઇ સન્નારી ભૂખના માર્યા ભરબપોરે જ ચાંદ દેખાવાનું સેટિંગ કરાવી દે તો પતિઓએ સાંજની ચાના સમયે જમી લેવાની નોબત પણ આવી શકે છે. આપણા દેશમાં તો ભલું પૂછવું, કરવા ચોથના ચાંદો અમુક સેન્ટર પર અમુક ટાઇમે અમુક બ્રાઇટનેસ સાથે ખોલવાના સેટિંગ ગોઠવવાની પણ બોલીઓ બોલાય અને એમાં પણ કૌભાંડો થાય તો નવાઇ નહીં ગણાય.